Maðurinn sem skaut átta starfsmenn FedEx til bana í Indianapolis í Bandaríkjunum í fyrrakvöld var fyrrverandi starfsmaður fyrirtækisins. Hann var undir sérstöku eftirliti í fyrra vegna gruns um andleg veikindi. Helmingur hinna látnu voru sík-har.
Í skotárásinni á starfsstöð FedEx í Indianapolis særðust minnst sautján manns, þar af létust átta. Lögreglan í borginni birti í gærkvöld nafn árásarmannsins, sem svipti sig í lífi eftir árásina. Hann hét Brandon Hole, var nítján ára gamall og var fyrrverandi starfsmaður þar. Hann vann þar síðast í fyrra en ekki liggja fyrir upplýsingar um hvort hann hætti sjálfur eða var rekinn, né heldur hvort hann hafi þekkt til fórnarlambaárásarinnar. Haglabyssa í vörslu hans hafi verið gerð upptæk fyrir ári en þá var hann undir sérstöku eftirliti vegna gruns um andleg veikindi.
Samtök síkha í Bandaríkjunum tilkynntu í gær að fjórir þeirra sem létust hefðu aðhyllst þá trú. Síkha-trúin er upprunnin í Punjab-héraði á Indlandi og tuttugu og fimm milljónir manna aðhyllast hana í heiminum. Hún er helst þekkt fyrir að karlmenn bera gjarnan túrban á höfði. Í tilkynningunni segja samtökin að þó að ekkert sé vitað um ástæður árásarinnar hafi hann gert hana á svæði þar sem síkhar eru fjölmennir en um tíu þúsund síkha-fjölskyldur búa í Indianapolis.
Þegar Brandon Hole var undir eftirliti í fyrra benti hins vegar ekkert til þess að hann aðhylltist kynþáttahatur. Engar skýringar hafa fundist á hvaða hvatir lágu að baki árás hans í starfsstöð FedEx.
Maðurinn sem varð átta manns að bana í skotárás í Indianapolis var undir eftirliti lögreglu í fyrra vegna gruns um andleg veikini. Haglabyssa í fórum hans var þá gerð upptæk.